Title: พระราชกฤษฎีการะเบียบพนักงานเทศบาล (ฉบับที่ 8) พ.ศ.2539

พระราชกฤษฎีกา
ระเบียบพนักงานเทศบาล
(ฉบับที่ ๘)
พ.ศ. ๒๕๓๙

ภูมิพลอดุลยเดช
ป.ร.
ให้ไว้ ณ
วันที่ ๒๖ กันยายน พ.ศ. ๒๕๓๙
เป็นปีที่
๕๑ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยระเบียบพนักงานเทศบาล

อาศัยอำนาจตามความในมาตรา ๑๗๘
ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย
แก้ไขเพิ่มเติม (ฉบับที่ ๕) พุทธศักราช ๒๕๓๘ และมาตรา ๔๓ แห่งพระราชบัญญัติเทศบาล
พ.ศ. ๒๔๙๖ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีการะเบียบพนักงานเทศบาล (ฉบับที่ ๘)
พ.ศ. ๒๕๓๙

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ยกเลิกความในมาตรา
๘ และมาตรา ๙ แห่งพระราชกฤษฎีการะเบียบพนักงานเทศบาล พ.ศ. ๒๕๑๙
และให้ใช้ความต่อไปนี้แทน
มาตรา ๘ 
ให้มีคณะอนุกรรมการพนักงานเทศบาลประจำจังหวัดเรียกโดยย่อว่า อ.ก.ท. จังหวัด
โดยออกนามจังหวัดนั้น ประกอบด้วยผู้ว่าราชการจังหวัดเป็นประธาน รองผู้ว่าราชการจังหวัดซึ่งผู้ว่าราชการจังหวัดมอบหมายหนึ่งคน
ปลัดจังหวัด นายกเทศมนตรีของเทศบาลในจังหวัดนั้น ๆ
หรือผู้ซึ่งนายกเทศมนตรีมอบหมายเทศบาลละหนึ่งคน คลังจังหวัด นายแพทย์สาธารณสุขจังหวัด
โยธาธิการจังหวัด หัวหน้าตำรวจภูธรจังหวัด หัวหน้าสำนักงานจังหวัด ศึกษาธิการจังหวัด
อัยการจังหวัด ผู้ทรงคุณวุฒิด้านการบริหารงานบุคคลซึ่งผู้ว่าราชการจังหวัดแต่งตั้งหนึ่งคน
เป็นอนุกรรมการ และผู้ตรวจการส่วนท้องถิ่นเป็นอนุกรรมการและเลขานุการ
ให้ อ.ก.ท. จังหวัดมีหน้าที่ช่วย ก.ท.
ปฏิบัติการในจังหวัดนั้น และให้ อ.ก.ท. จังหวัด มีฐานะและอำนาจหน้าที่ตามที่กฎหมายว่าด้วยระเบียบข้าราชการพลเรือนกำหนดไว้สำหรับ
อ.ก.พ. กระทรวง และ อ.ก.พ. กรม
มาตรา ๙ 
ให้มีคณะอนุกรรมการพนักงานเทศบาลประจำเทศบาลเรียกโดยย่อว่า อ.ก.ท. เทศบาล
โดยออกนามเทศบาลนั้น ประกอบด้วย นายกเทศมนตรีเป็นประธาน เทศมนตรี ปลัดเทศบาล รองปลัดเทศบาล
และหัวหน้าส่วนการบริหารตามที่ ก.ท. กำหนด เป็นอนุกรรมการ และให้ อ.ก.ท.
เทศบาลแต่งตั้งอนุกรรมการหรือพนักงานเทศบาลอื่นเป็นเลขานุการหนึ่งคน
ให้ อ.ก.ท. เทศบาลมีหน้าที่ช่วย อ.ก.ท. จังหวัด และ ก.ท.
ปฏิบัติการในเทศบาลนั้น และให้ อ.ก.ท. เทศบาลมีฐานะและอำนาจหน้าที่ตามที่กฎหมายว่าด้วยระเบียบข้าราชการพลเรือนกำหนดไว้สำหรับ
อ.ก.พ. จังหวัด

ผู้รับสนองพระบรมราชโองการ
บรรหาร 
ศิลปอาชา
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากตำแหน่งหัวหน้าส่วนราชการประจำจังหวัดบางตำแหน่งไม่มีภารกิจ หน้าที่
และความรับผิดชอบที่เกี่ยวข้องกับภารกิจของเทศบาล
และในปัจจุบันตำแหน่งพนักงานเทศบาลบางตำแหน่งซึ่งเป็นตำแหน่งหัวหน้าส่วนการบริหารตามที่กำหนดให้เป็น
อ.ก.ท. เทศบาลได้มีการปรับปรุงชื่อตำแหน่งพนักงานเทศบาลใหม่ สมควรปรับปรุงองค์ประกอบของอนุกรรมการใน
อ.ก.ท. จังหวัดเพื่อให้เหมาะสมยิ่งขึ้น รวมทั้งแก้ไขชื่อตำแหน่งของพนักงานเทศบาลซึ่งกำหนดให้เป็นอนุกรรมการใน
อ.ก.ท เทศบาล เพื่อให้สอดคล้องกับชื่อตำแหน่งของพนักงานเทศบาลในปัจจุบัน  จึงจำเป็นต้องตราพระราชกฤษฎีกานี้

ปิติวรรณ/ปรับปรุง
๘ เมษายน ๒๕๖๓

อรญา/ตรวจ
๙ มิถุนายน ๒๕๖๓

[๑] ราชกิจจานุเบกษา
เล่ม ๑๑๓/ตอนที่ ๔๕ ก/หน้า ๑๑/๔ ตุลาคม ๒๕๓๙